PRÍLOHA

„COSTERS DEL SEGRE“

PDO-ES-A1523-AM02

Dátum podania žiadosti: 4.11.2014

ŽIADOSŤ O ZMENU ŠPECIFIKÁCIE VÝROBKU

1. Pravidlá vzťahujúce sa na zmenu

Článok 105 nariadenia č. 1308/2013 – podstatná zmena

2. Opis a dôvody zmeny

2.1. Vypustenie maximálneho obsahu alkoholu

Vypustenie celkového a skutočného obsahu alkoholu pri kategórii „víno“ (biele, ružové a červené) z bodu 2.1 špecifikácie výrobku a bodu 4 jednotného dokumentu.

Príčinou je mierny nárast obsahu alkoholu v uplynulých rokoch v dôsledku meniacej sa klímy.

Podľa právnych predpisov EÚ môže celkový obsah alkoholu presahovať 15 v obj. %, pričom podmienkou je, že sa nesmie zvyšovať umelo. Vzhľadom na to, že neexistuje povinnosť obmedziť obsah alkoholu na túto úroveň, rozhodli sme sa toto pravidlo zrušiť.

Samozrejme platí, že ak by obsah alkohol vo víne presiahol túto hranicu, nebude to v dôsledku umelého zvyšovania obsahu alkoholu.

2.2. Vypustenie obmedzení týkajúcich sa hustoty výsadby

Vypustenie maximálnej a minimálnej hustoty výsadby z bodu 3.1 špecifikácie výrobku a zmena bodu 5.a jednotného dokumentu.

V dôsledku zmeny klímy i nových pestovateľských postupov musia mať pestovatelia možnosť vysádzať vinič s inou než aktuálne stanovenou hustotou výsadby a využívať iné spôsoby výsadby, aby mohli zaručiť charakteristické črty výrobkov „Costers del Segre“ CHOP.

2.3. Rozšírenie vymedzenej zemepisnej oblasti

Zmena bodu 4 špecifikácie výrobku a bodu 6 jednotného dokumentu, pretože sa dopĺňajú:

1. Katastrálne územie 5 (parcely 399, 400, 401 a 402) v obci Cubells (podoblasť Artesa de Segre)

2. Katastrálne územie 4 (parcela 178) v obci Albagés (podoblasť Garrigues)

3. Katastrálne územie 6 (parcely 317, 318, 319, 320 a 597) v obci Juncosa (podoblasť Garrigues)

4. Katastrálne územia 1 (parcela 27) a 3 (parcely 97 a 222) v obci Llardecans (podoblasť Garrigues)

5. Katastrálne územia 1 (parcely 509 a 556), 3 (parcely 37, 190, 191, 219, 222, 226, 233, 248, 315 a 318), 12 (parcely 146, 151, 161, 163 a 175), 13 (parcely 17, 93, 127 a 204) a 17 (parcela 212) v obci Conca de Dalt (podoblasť Pallars)

6. Katastrálne územie 4 (parcely 24, 25, 26, 29, 42, 43, 45, 46, 49, 50 a 65) v obci Pobla de Segur (podoblasť Pallars)

7. Katastrálne územia 1, 2, 3, 4, 5 a 6 v obci Llimiana (podoblasť Pallars)

8. Katastrálne územie 3 (parcely 17, 28, 29, 37, 300 a 301) v obci Rialp (podoblasť Pallars)

9. Katastrálne územie 3 (parcely 294 a 430) v obci Salàs de Pallars (podoblasť Pallars)

10. Katastrálne územia 3, 4, 5 a 6 v obci Talarn (podoblasť Pallars)

11. Katastrálne územia 1 (parcely 162 a 181) a 2 (parcela 143) v obci Almacelles (podoblasť Raimat)

12. Katastrálne územie 5 (parcela 280) v obci Almacelles (podoblasť Segrià)

13. Katastrálne územia 1 a 2 v obci Lleida (podoblasť Segrià)

14. Katastrálne územia 11 (parcely 6, 7, 8 a 9005) a 12 (parcela 9006) v obci Torrefarrera (podoblasť Segrià)

15. Katastrálne územie 6 (parcely 42, 43, 44, 45, 46, 47 a 48) v obci Vilagrassa (podoblasť Valls del Riu Corb)

Celý rad zainteresovaných strán zaslal žiadosť o rozšírenie oblasti výroby. Riadiaca rada CHOP na ne zareagovala a zostavila správy o agronomických, pôdnych, podnebných a environmentálnych podmienkach predmetných parciel. Tieto správy slúžili na kontrolu toho, či dané nové oblasti, ktoré boli predmetom žiadostí o rozšírenie oblasti výroby, zodpovedajú profilu oblasti CHOP. V prípade kladného výsledku mali vypracované správy zachytiť presné miesto v relevantnej podoblasti. Vysvetlenia jednotlivých prípadov:

1. Parcely v obci Cubells susedia s parcelami, ktoré už patria do vymedzenej oblasti CHOP a vykazujú rovnaké podnebné a pôdne podmienky ako predmetná podoblasť. Výrobky z týchto parciel preto môžu patriť pod CHOP bez toho, aby sa tým ovplyvnila kvalita a vlastnosti vín.

2. Parcela v obci Albagés susedí s 11 inými parcelami v katastrálnom území 4, ktoré aktuálne patria do vymedzenej oblasti CHOP „Costers del Segre“.

3. Parcely v obci Juncosa susedia s parcelami, ktoré už patria do vymedzenej oblasti s CHOP a vykazujú rovnaké podnebné a pôdne podmienky ako predmetná podoblasť. Výrobky z týchto parciel preto môžu patriť pod CHOP bez toho, aby sa tým ovplyvnila kvalita a vlastnosti vín.

4. Parcely v obci Llardecans majú rovnaké pôdne a podnebné podmienky ako zvyšná podoblasť Garrigues. Osobitná kvalita a vlastnosti vín s CHOP „Costers del Segre“ sú preto zaručené.

5. Obec Conca de Dalt má vína s kvalitou a vlastnosťami, ktoré sa nijak nelíšia od zvyšku podoblasti Pallars.

6. Obec Pobla de Segur má vína s kvalitou a vlastnosťami, ktoré sa nijak nelíšia od zvyšku podoblasti Pallars.

7, 10, 13 a 14. Zmeny týkajúce sa obcí Llimiana, Talarn, Lleida a Torrefarrera nie sú zemepisnej povahy; ide o zmeny formulácií tak, aby boli jednoznačnejšie a objektívnejšie. Zmena v prípade obce Torrefarrera nastáva v dôsledku zmeny administratívneho rozčlenenia oblastí: zmenili sa kódy parciel; ich aktualizovanú verziu treba v tejto zmene zachytiť.

8. Parcely v obci Rialp susedia s parcelami, ktoré už patria do vymedzenej oblasti s CHOP a vykazujú rovnaké podnebné a pôdne podmienky ako predmetná podoblasť. Výrobky z týchto parciel preto môžu patriť pod CHOP bez toho, aby sa tým ovplyvnila kvalita a vlastnosti vín.

9. Obec Salàs de Pallars má vína s kvalitou a vlastnosťami, ktoré sa nijak nelíšia od zvyšku podoblasti Pallars.

10. Doplnenie parcely v obci Almacelles nemá vplyv na kvalitu výrobku, pretože ide o parcelu v susedstve s parcelami, ktoré aktuálne patria do vymedzenej oblasti CHOP „Costers del Segre“.

11. Parcely v obci Vilagrassa susedia s parcelami, ktoré už patria do vymedzenej oblasti s CHOP a vykazujú rovnaké podnebné a pôdne podmienky ako predmetná podoblasť. Výrobky z týchto parciel preto môžu patriť pod CHOP bez toho, aby sa tým ovplyvnila kvalita a vlastnosti vín.

2.4. Doplnenie nových odrôd

Zmena bodu 6 špecifikácie výrobku a bodu 7 jednotného dokumentu, ktorou sa dopĺňajú tieto nové odrody: Godello, Chenin Blanc, Verdejo a Viognier (biela) a Cabernet Franc, Garnacha Tintorera, Malbec a Petit Verdot (červená).

Celý rad podnikov vyrábajúcich vína, na ktoré sa predmetné CHOP vzťahuje, požiadalo o zahrnutie týchto odrôd (povolených v tejto autonómnej oblasti) alebo o ich zahrnutie prejavilo záujem, pretože ich považujú za vhodné na tento účel. Na základe týchto žiadostí i skutočnosti, že všetky dané odrody vykázali v štúdiách a testoch vhodnosti vynikajúce výsledky, ako aj pri zohľadnení pôdnych a podnebných podmienok sa dospelo k rozhodnutiu zahrnúť ich.

Vďaka prírodným faktorom v oblasti sú biele odrody Chenin Blanc a Viognier absolútne vhodné na výrobu vín s CHOP „Costers del Segre“, pretože zachovávajú typické chute a arómy každej odrody a zlepšujú vlastnosti bielych vín, pričom črty a chute typické pre daný región takisto zostávajú zachované.

Červené vína s CHOP „Costers del Segre“ sa vyznačujú silnou arómou, vyváženou chuťou a trieslovitými tónmi. Majú plnú chuť, na podnebí pôsobia plno a štruktúrovane. Zo skúšok s odrodami Cabernet Franc, Garnacha Tintorera a Petit Verdot vyplynulo, že ich použitím by sa uvedené vlastnosti vín zintenzívnili.

Verdejo je odroda, ktorá výhonky vyháňa skoro a skoro i dozrieva a ktorá je vďaka prírodným vplyvom oblasti vhodná na rez na dlhé čapíky. Z hľadiska pestovateľských podmienok sa z tejto odrody získavajú veľmi dobré vína vtedy, keď má výsadba malú hustotu a vysoký výnos. Vína vykazujú charakteristické chute arómy odrody a stredný až vysoký obsah alkoholu a strednú až vysokú kyslosť. Využitím tejto odrody pri výrobe bielych vín s CHOP „Costers del Segre“ by sa zintenzívnili ich typické znaky, pričom charakter a chute typické pre daný región by zostali zachované.

Godello je odroda, ktorá výhonky vyháňa skoro a skoro i dozrieva a ktorá je vďaka prírodným vplyvom oblasti absolútne vhodná na výrobu týchto vín, ktoré zachovávajú charakteristické arómy a chute odrody. Vína vykazujú obsah alkoholu 12 – 13, strednú až vysokú kyslosť (5,5 – 6,5) a stredný aromatický potenciál.

Vína vyrobené z odrody Godello teda zachovávajú charakter a chute typické pre danú oblasť a kvalita vína nie je použitím tejto odrody nijak ovplyvnená.

Červené vína s CHOP „Costers del Segre“ sa vyznačujú silnou arómou, vyváženou chuťou a trieslovitými tónmi. Majú plnú chuť, na podnebí pôsobia plno a štruktúrovane. Zo skúšok s odrodou Malbec vyplynulo, že jej použitím by sa uvedené vlastnosti vín zintenzívnili. Ďalším záverom skúšok je, že Malbec je odroda s vysokým výnosom a veľkým potenciálom z hľadiska výroby akostného vína bez toho, aby sa potlačil charakter a chute typické pre danú oblasť.

2.5. Precíznejšia formulácia súvislostí

Preformulovanie bodu 7.3 špecifikácie výrobku a bodu 8 jednotného dokumentu.

Text o každom type vína, na ktorý sa vzťahuje CHOP, sa preformuloval.

Ani rozšírenie vymedzenej oblasti, ani zahrnutie nových odrôd nemá vplyv na kvalitu výrobku či vlastnosti vína, preto tieto zmeny nemajú vplyv na formuláciu textu o súvislosti so zemepisnou oblasťou. Samotná súvislosť sa rozšírením oblasti a doplnením odrôd nemení, pretože nové oblasti i odrody sú v súlade s podstatou a povahou CHOP, a teda aj so súvislosťou so zemepisnou oblasťou. Ak by so súvislosťou s CHOP v súlade neboli, nebolo by ich možné doplniť.

2.6. Zrušenie požiadavky fľašovať výrobky vo vymedzenej oblasti

Revízia bodu 8.3 špecifikácie výrobku a bodu 9 jednotného dokumentu, ktorou sa vypúšťa povinnosť vykonávať fľašovanie vo vymedzenej oblasti.

Výrobky „Costers del Segre“ CHOP sa nemusia fľašovať v pestovateľskej a vinárskej oblasti.

Preto do špecifikácie výrobku doplníme túto pasáž:

„Výrobky, na ktoré sa vzťahuje CHOP ‚Costers del Segre‘ sa musia baliť spôsobom, ktorým sa zaručí ich podstata, povaha, typické vlastnosti a kvalita. Za žiadnych okolností sa nesmú prepravovať spôsobom, ktorý by mohol spôsobiť zníženie kvality konečného výrobku. V prípadoch, keď sa majú výrobky baliť mimo oblasti výroby, existuje povinnosť vopred o tejto skutočnosti informovať riadiaci orgán CHOP, aby mohol na balenie dohliadať a zaručiť kvalitu výrobku.“

2.7. Zlepšenie záručných označení

Revízia bodu 8.5 špecifikácie výrobku a bodu 9 jednotného dokumentu, ktorou sa jednotná pečať a systém číslovania nahrádzajú jednou z týchto možností: záručná pečať, očíslovaná etiketa, očíslovaná zadná etiketa alebo počítačový kontrolný systém.

Cieľom tejto zmeny je, aby záručná pečať zodpovedala skutočnej praxi a aby sa zaručila vysledovateľnosť výrobkov s CHOP. Nový systém je založený na kódovaných elektronických kontrolách, ktoré organizácii CHOP umožňujú monitorovať množstvá, ktoré sa vyrábajú, fľašujú a uvádzajú na trh a zároveň zaručiť vysledovateľnosť výrobkov. Zamestnanci samotnej organizácie CHOP budú vykonávať pravidelné inšpekcie priamo vo vinárskych podnikoch.

JEDNOTNÝ DOKUMENT

1. Názov (Názvy)

Costers del Segre

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

3. Likérové víno

5. Akostné šumivé víno

8. Perlivé víno

4. Opis vína (vín)

Víno – biele a ružové

Biele:

Priesvitné, so žltkastým alebo zelenastým nádychom, niekedy s náznakmi oranžovej alebo hnedej.

Vína musia spadať do týchto rozmedzí/vykazovať tieto hodnoty:

Absorbancia pri 420 nm minimálne 0,05, maximálne 1,4 a vyššia než absorbancia pri 520 nm.

Absorbancia pri 520 nm maximálne 0,4.

Absorbancia pri 620 nm maximálne 0,1.

Intenzita farby minimálne 0,05 a maximálne 2.

Zakalenie nižšie než 30 NTU (nefelometrická jednotka zakalenia)

Ovocné a/alebo zeleninové, kvetové a korenisté arómy typické pre odrodu s možnými terciárnymi arómami a bez nedostatkov.

Dobre vyvážené chute i dojem v ústach, bez nedostatkov a s dlhým koncom, ktorý trvá dlhšie než päť sekúnd.

Ružové:

Priesvitné s ružovkastými, červenastými a/alebo modrastými tónmi.

Vína musia spadať do týchto rozmedzí/vykazovať tieto hodnoty:

Absorbancia pri 420 nm minimálne 0,1 a maximálne 2,5.

Absorbancia pri 520 nm minimálne 0,1 a maximálne 3.

Intenzita farby minimálne 0,1 a maximálne 5,7.

Zakalenie nižšie než 30 NTU (nefelometrická jednotka zakalenia)

Ovocné a/alebo zeleninové, kvetové a korenisté arómy typické pre odrodu s možnými terciárnymi arómami a bez nedostatkov.

Dobre vyvážené chute i dojem v ústach, bez nedostatkov a s dlhým koncom, ktorý trvá dlhšie než päť sekúnd.

Pri vínach „crianza“ je maximálny povolených obsah prchavých kyselín 15 meq/l.

Maximálny obsah oxidu siričitého je 250 mg/l, ak je obsah cukru > 5 g/l.

Všeobecné analytické vlastnosti

Minimálny skutočný obsah alkoholu (v obj. %): 10,5 Minimálna celková kyslosť: 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 10 Maximálny celkový obsah oxidu siričitého (v miligramoch na liter): 200

Víno – červené

Priezračné, s tónmi na škále od červenej a/alebo fialovej po hnedú alebo tehlovú v prípade vín „crianza“.

Vína musia spadať do týchto rozmedzí/vykazovať tieto hodnoty:

Absorbancia pri 420 nm minimálne 0,1.

Absorbancia pri 520 nm minimálne 0,1.

Intenzita farby minimálne 3.

Zakalenie nižšie než 80 NTU (nefelometrická jednotka zakalenia)

Bez nedostatkov, ovocné a/alebo zeleninové, kvetové a korenisté arómy typické pre odrodu s možnými terciárnymi arómami.

Dobre vyvážené chute i dojem v ústach, bez nedostatkov a s dlhým koncom, ktorý trvá dlhšie než päť sekúnd.

V prípade vín „crianza“ môže maximálny obsah prchavých kyselín s každým stupňom alkoholu nad 11 obj. % a každým rokom zrenia narásť o 1 meq/l až po maximálnu hodnotu 20 meq/l.

Maximálny obsah oxidu siričitého je 200 mg/l, ak je obsah cukru > 5 g/l.

Všeobecné analytické vlastnosti

Minimálny skutočný obsah alkoholu (v obj. %): 11 Minimálna celková kyslosť: 4,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 13,33 Maximálny celkový obsah oxidu siričitého (v miligramoch na liter): 150

Likérové víno

Vyrobené z bielych odrôd – so žltkastými a/alebo zelenkastými tónmi, niekedy s náznakmi oranžovej alebo starozlatej; vyrobené z červených odrôd – s tónmi na škále od červenej a/alebo fialovej po možné oranžové, hnedé alebo medené tóny.

Vína musia spadať do týchto rozmedzí/vykazovať tieto hodnoty:

Absorbancia pri 420 nm minimálne 0,1 a maximálne 20.

Absorbancia pri 520 nm minimálne 0,1 a maximálne 20.

Absorbancia pri 620 nm minimálne 0,1 a maximálne 10.

Intenzita farby maximálne 50.

Zakalenie nižšie než 80 NTU (nefelometrická jednotka zakalenia)

Bez nedostatkov, ovocné a/alebo zeleninové, kvetové a korenisté arómy typické pre odrodu s možnými terciárnymi arómami.

Dobre vyvážené chute i dojem v ústach, bez nedostatkov.

Maximálny obsah oxidu siričitého je 200 mg/l, ak je obsah cukru > 5 g/l.

Všeobecné analytické vlastnosti

Maximálny celkový obsah alkoholu (v obj. %): 22 Minimálny skutočný obsah alkoholu (v obj. %): 15 Minimálna celková kyslosť: 3,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 13,3 Maximálny celkový obsah oxidu siričitého (v miligramoch na liter): 150

Akostné šumivé víno

Priesvitné, so žltkastým alebo zelenastým nádychom (niekedy s náznakmi oranžovej alebo starozlatej) a bublinkami s trvajúcim reťazcom perál.

Vína musia spadať do týchto rozmedzí/vykazovať tieto hodnoty:

Absorbancia pri 420 nm minimálne 0,05 a maximálne 1,4.

Absorbancia pri 520 nm maximálne 2.

Absorbancia pri 620 nm maximálne 1.

Intenzita farby minimálne 0,05 a maximálne 2.

Zakalenie nižšie než 30 NTU (nefelometrická jednotka zakalenia)

Bez nedostatkov, ovocné a/alebo zeleninové, kvetové a korenisté arómy s možnými terciárnymi arómami v dôsledku dozrievania vo fľašiach.

Dobre vyvážené chute i dojem v ústach, bez nedostatkov a s dlhým koncom, ktorý trvá dlhšie než päť sekúnd.

Všeobecné analytické vlastnosti

Maximálny celkový obsah alkoholu (v obj. %): 12,8 Minimálny skutočný obsah alkoholu (v obj. %): 10,8 Minimálna celková kyslosť: 3,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 13,3 Maximálny celkový obsah oxidu siričitého (v miligramoch na liter): 185

Perlivé víno

Oxid uhličitý viditeľný v podobe bubliniek, ale nie peny, farba zodpovedajúca rozsahom absorbancie uvedeným v predchádzajúcich častiach pri každom type vína (biele, červené, ružové).

Ovocné a/alebo kvetové arómy typické pre odrodu, bez nedostatkov.

Prítomnosť oxidu uhličitého citeľná na podnebí, dobre vyvážené chute i dojem v ústach, bez nedostatkov a s dlhým koncom, ktorý trvá dlhšie než päť sekúnd.

Obsah oxidu siričitého rovnaký ako pri bielych, ružových a červených vínach.

Všeobecné analytické vlastnosti

Maximálny celkový obsah alkoholu (v obj. %): 12,5 Minimálny skutočný obsah alkoholu (v obj. %): 10 Minimálna celková kyslosť: 3,5 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 10

5. Enologické postupy

a) Základné enologické postupy

Osobitný enologický postup

Na získanie muštu alebo vína sa vyvíja primeraný tlak, aby došlo k oddeleniu dužiny od šupiek a zároveň sa zabezpečilo, aby výnos z každých 100 kg hrozna bol maximálne 75 litrov vína.

b) Maximálne výnosy

16 000 kg hrozna na hektár

120 hektolitrov vína na hektár

6. Vymedzená oblasť

Oblasť výroby vín Costers del Segre s CHOP tvorí sedem podoblastí:

Podoblasť Artesa de Segre, ktorá zahŕňa tieto obce:

— Algerri

— Alòs de Balaguer

— Artesa de Segre

— Balaguer

— Castelló de Farfanya

— Foradada

— Menàrguens

— Okres Montclar v obci Agramunt

— Katastrálne územia 5 (parcely 399, 400, 401 a 402) a 7 (parcela 90) v obci Cubells

— Katastrálne územie 5 (parcely 1 a 22) v obci Os de Balaguer

Podoblasť Urgell, ktorá zahŕňa tieto obce:

— Penelles

— Preixens

— Katastrálne územia 2 (parcela 7), 3 (parcela 75), 4 (parcela 25) a 13 (parcela 93) v obci Ivars d’Urgell

Podoblasť Garrigues, ktorá zahŕňa tieto obce:

— Albi

— Arbeca

— Bellaguarda

— Cervià de les Garrigues

— Espluga Calba

— Fulleda

— Floresta

— Pobla de Cérvoles

— Omellons

— Tarrés

— Vinaixa

— Vilosell

— Katastrálne územia 5 (parcela 487), 12 (parcely 14, 15, 16, 33, 34 a 37), 13 (parcela 37) a 13 (parcely 3, 4 a 5) v obci Juneda

— Katastrálne územia 9 (parcely 30 a 96), 21 (parcely 114, 165 a 167) a 22 (parcely 118, 119 a 120) a 13 v obci Borges Blanques

— Katastrálne územie 4 (parcely 178, 182, 183, 184, 186, 187, 188, 189, 190, 191, 192 a 193) v obci Albagés

— Katastrálne územia 2 (parcely 57, 66, 499 a 9002) a 6 (parcely 317, 318, 319, 320 a 597) v obci Juncosa

— Katastrálne územia 1 (parcela 27) a 3 (parcely 97 a 222) v obci Llardecans

Podoblasť Pallars, ktorá zahŕňa tieto obce:

— Tremp (bývalé hranice obce), ako aj Gurb, Palau de Noguera, Puigcercós, Suterranya a Vilamitjana (okresy obce Tremp)

— Katastrálne územia 1 (parcely 509 a 556), 3 (parcely 37, 190, 191, 219, 222, 226, 233, 248, 315 a 318), 12 (parcely 146, 151, 161, 163 a 175), 13 (parcely 17, 93, 127 a 204) a 17 (parcela 212) v obci Conca de Dalt

— Pripojené okresy Cellers a Guàrdia de Tremp v obci Castell de Mur

— Pripojené okresy Sant Cristòfol de la Vall, Sant Martí de Barcedana a Sant Miquel de la Vall v obci Gavet de la Conca

— Pripojené okresy Conques, Figuerola d’Orcau, Orcau-Basturs a Sant Romà d’Abella v obci Isona i Conca Dellà

— Katastrálne územie 4 (parcely 24, 25, 26, 29, 42, 43, 45, 46, 49, 50 a 65) v obci Pobla de Segur

— Katastrálne územia 1, 2, 3, 4, 5 a 6 v obci Llimiana

— Katastrálne územie 3 (parcely 28, 37, 300 a 301) v obci Rialp

— Katastrálne územie 3 (parcely 294 a 430) v obci Salàs de Pallars

— Katastrálne územia 3, 4, 5 a 6 v obci Talarn

— Katastrálne územia 3 (parcely 201, 202, 203, 220, 223, 225, 325 a 330) a 2 (parcely 273 a 276) v obci Sort

Podoblasť Raimat, ktorá zahŕňa tieto obce:

— obvod Raimat v obci Lleida

— Katastrálne územia 1 (parcely 162 a 181) a 2 (parcela 143) v obci Almacelles

Podoblasť Segrià, ktorá zahŕňa tieto obce:

— Katastrálne územia 6 (parcely 9017, 9022 a 9005) a 15 (parcely 3, 57, 9001, 9003, 9004, 9007 a 2027) v obci Alcarràs

— Alfarràs

— Katastrálne územie 5 (parcely 25, 180, 181, 193 a 280) v obci Almacelles

— Almenar

— Gimenells i el Pla de la Font

— Katastrálne územia 1, 2, 7 (parcely 230, 231, 232, 307, 309, 310 a 311) a 8 (parcela 337) v obci Lleida

— Katastrálne územia 11 (parcely 6, 7, 8 a 9005) a 12 (parcela 9006) v obci Torrefarrera

Podoblasť Valls del Riu Corb, ktorá zahŕňa tieto obce:

— Ametlla

— Belianes

— Ciutadilla

— Granyanella

— Granyena de Segarra

— Guimerà

— Maldà

— Montoliu de Segarra

— Montornès de Segarra

— Nalec

— Omells de Na Gaia

— Preixana

— San Martí de Riucorb

— Tàrrega

— Vallbona de les Monges

— Vallfogona de Riucorb

— Verdú

— Katastrálne územia 4 (parcela 92) a 6 (parcely 42, 43, 44, 45, 46, 47 a 48) v obci Vilagrassa

Ani jedna parcela patriaca do zemepisnej oblasti, na ktorú sa CHOP „Costers del Segre“ vzťahuje, sa nevylúči v dôsledku prípadnej zmeny administratívneho rozčlenenia oblastí, vyvlastnenia alebo zmien hraníc obcí, ktoré v súlade s platnou legislatívou vykoná miestna samospráva.

7. Hlavné odrody viniča

AGUDELO — CHENIN BLANC

MACABEO — VIURA

MOSCATEL ALEJANDRIA — MOSCATEL DE MALAGA

MONASTRELL

MERLOT

GARNACHA TINTA — LLADONER

GARNACHA BLANCA — LLADONER BLANCO

CHARDONNAY

GODELLO

GEWÜRZTRAMINER

GARNACHA TINTORERA

XARELLO — CARTOIXA

VIOGNIER

VERDEJO

TREPAT

CABERNET SAUVIGNON

CABERNET FRANC

ALBARIÑO

TEMPRANILLO — ULL DE LLEBRE

SYRAH

SAUVIGNON BLAN

RIESLING

PINOT NOIR

PETIT VERDOT

PARELLADA — MONTONEC

MAZUELA — SAMSO

MALVASIA AROMATICA — MALVASIA DE SITGES

MALBEC

MOSCATEL DE GRANO MENUDO — MOSCATEL MORISCO

8. Opis súvislostí

Víno

Osobitné a presne vymedzené črty CHOP „Costers del Segre“, napríklad zemepisný pôvod a vzdialenosť od Stredozemného mora a Pyrenejí, ktoré podmieňujú kontinentálny ráz podnebia s výraznými sezónnymi a dennými výkyvmi teploty, ako aj vegetačné cykly typické pre túto oblasť a ovplyvňujú vlastnosti zberaného hrozna.

Prírodné faktory oblasti umožňujú zachovanie tradičných odrôd i zdokonalenie neautochtónnych odrôd zavedených po napadnutí vinohradov fyloxérou. Preto sa na tomto území pestuje tak veľa rozmanitých odrôd, čo znamená, že výrobky môžu vykazovať rôzne odrodové zloženie.

Pokiaľ ide o ľudské faktory, vinársky región sa pýši dlhou tradíciou, čo dokladajú písomné historické pramene i zachované fyzické štruktúry, a zároveň nadšením pre nové prelomové techniky.

Nočné teploty v oblasti CHOP „Costers del Segre“ sú v čase dozrievania hrozna mimoriadne nízke – spravidla sa pohybujú na úrovni 15 °C, v neskoršej fáze klesajú na 2 – 10 °C. Výsledkom sú vína s vysokou kyslosťou a intenzívnymi chuťami, ktoré sa odlišujú od vín z iných regiónov. Primárne arómy bielych vín z podoblastí s miernymi svahmi vykazujú ovocný nádych, z hornatejších podoblastí zas kvetový nádych. Pri červených vínach sa prírodné podmienky prejavujú v skutočnom obsahu alkoholu, vôni a chuti. Všetky tieto faktory zachovávajú charakteristickú kvalitu vín, ktorá vzniká v dôsledku nízkych nočných teplôt. Vína s takýmito vlastnosťami nie je možné vyrábať v iných regiónoch.

Akostné šumivé víno

Šumivé víno vyrábajú niektoré vinárske podniky tradičnými metódami už od začiatku minulého storočia.

Primárne arómy bielych vín používaných na výrobu šumivého vína z podoblastí s miernymi svahmi vykazujú ovocný nádych, z hornatejších podoblastí zas kvetový nádych.

Výrazné denné teplotné výkyvy počas cyklu dozrievania sa podpisujú na vzniku vín s výraznými vlastnosťami, vyššími úrovňami kyslosti a intenzívnymi kvetovými arómami. Tieto faktory spolu s ľudskými faktormi (teda pridržiavanie sa tradičných výrobných metód) a prírodnými faktormi (zachovávanie autochtónnych odrôd a prispôsobovanie cudzích odrôd) sa podieľajú na kvalite osobitných akostných šumivých vín tohto CHOP.

Likérové víno

Výroba likérového vína s CHOP „Costers del Segre“:

vyššie denné teploty spolu s nízkym úhrnom zrážok v jesennom období umožňujú odklad zberu, vďaka čomu sa získava hrozno s vysokým obsahom cukrov. Vďaka týmto mimoriadnym podnebným podmienkam vznikla tradícia výroby likérového vína z neskoro zberaného a čiastočne zhrozienkovaného hrozna. Pôdny druh umožňuje zber odrôd používaných na výrobu týchto vín za optimálnych podmienok bez toho, aby hrozno prezrelo.

Perlivé víno

Zvýšená kyslosť a intenzívne kvetové arómy perlivých vín s CHOP „Costers del Segre“ sú výsledkom výrazných teplotných výkyvov počas dozrievania hrozna, ktoré môžu presiahnuť až 15 °C.

9. Ďalšie základné podmienky

Právny rámec:

vnútroštátne právne predpisy

Druh ďalšej podmienky:

ďalšie ustanovenia týkajúce sa označovania

Opis podmienky:

Balenia používané pri uvádzaní výrobkov s týmto CHOP na trh sa musia označovať jednotným spôsobom. Pritom možno použiť záručnú pečať, očíslovanú etiketu, očíslovanú zadnú etiketu alebo elektronický kontrolný systém CHOP (priradí sa vinárskemu podniku na jeho žiadosť). Bez ohľadu na zvolenú metódu označenia musí byť postupom, ktorý stanoí riadiaci orgán, zaručená vysledovateľnosť výrobkov.

Právny rámec:

vnútroštátne právne predpisy

Druh ďalšej podmienky:

balenie vo vymedzenej oblasti

Opis podmienky:

vína nemusia byť fľašované vo vymedzenej zemepisnej oblasti

Odkaz na špecifikáciu výrobku

https://goo.gl/Xeblp0